Tridsaťsedemročný Košičan nedávno ukončil pôsobenie v americkom klube Tampa Bay Rowdies, ktorý účinkuje v súťaži North American Soccer League (NASL).

„Do Tampy som prišiel z Miami (z klubu Fort Lauderdale Strikers, pozn.) vo februári tohto roka. Majiteľ Rowdies je bohatý človek pôsobiaci v oblasti stavebníctva. Dotiahol veľa hráčov z Latinskej Ameriky, Venezuely, Kolumbie, Brazílie či Argentíny. Bohužiaľ, nepodarilo sa nám postúpiť do play off. Nedávno som mal ponuku z Indianapolisu, ale zdá sa, že sa do USA už nevrátim. Možno budem hrať v Prahe. Je však pravdepodobné aj to, že pomaly budem premýšľať o odchode do dôchodku. Je potrebné hľadať si iné uplatnenie,“ vyhlásil Čontofalský v rozhovore pre ruský portál Šport deň za dňom.

Tridsaťštyrinásobný slovenský reprezentant (2002 – 2009) priznal, že sa plánuje pohybovať vo futbale aj po skončení profesionálnej kariéry. „Myslím si, že budem pracovať ako hráčsky agent, prípadne si nájdem iné uplatnenie vo futbalovej oblasti. Hotel či reštauráciu si otvárať nebudem. Netuším, ako to funguje. Ak by som mal ďalej hrávať, tak iba na amatérskej úrovni. Už však nie v bránke, ale v útoku. Konečne rozhodnutie ohľadne mojej budúcnosti som zatiaľ neurobil. Mohlo by sa tak stať začiatkom budúceho roka,“ doplnil Čontofalský, ktorý sa pristavil aj pri aktuálnej téme týchto dní – žrebe skupinovej fázy ME 2016.

„Vyžrebovali nám veľmi ťažkú skupinu. Som rád, že sa stretneme s Rusmi. V posledných rokoch sa nám v zápasoch s nimi darilo. Zaujímavé bude sledovať aj duely s britskými tímami. Dúfajme, že sa podarí postúpiť nám aj Rusom,“ vyhlásil bývalý gólman Bohemiansu Praha či Zenitu Petrohrad, ktorý odchytal oba duely s Ruskom v kvalifikácii o postup na MS 2006.

Pre Čontofalského boli najúspešnejšie roky strávené v Zenite. Vyhral ruskú najvyššiu súťaž a v roku 2008 s ním dokonca získal triumf v Pohári UEFA aj Európskom superpohári.